Séanann Fianna Fáil go bhfuil siad ag seasamh i dtoghcháin sa Tuaisceart ainneoin gur fógraíodh i dTír Eoghain aréir go mbeadh Sorcha McAnespy ag seasamh d’Fhianna Fáil i dtoghcháin áitiúla na Ríochta Aontaithe ar an bhliain seo chugainn.

Bhí an teachta Éamon Ó Cuív ag an seoladh agus séanann sé go bhfuil a sheasamh ag baint ó údarás cheannaireacht an pháirtí.

Fógraíodh go mbeadh Sorcha mcAnespy, comhairleoir neamhspleách, mar iarrthóir Fhianna Fáil i dtoghcháin áitiúla na sé gcontae. Bhí sí ina ball de Shinn Féin ach le tá sí ar Ard Chomhairle Fhianna Fáil anois. Bhí an Teachta Dála Éamon Ó Cuív agus an Seanadóir Mark Daly lena cois ag an seoladh i dTír Eoghain aréir.

Taobh istigh d’uair chuir Fianna Fáil amach tvuít ag rá nach raibh aon chinneadh tógtha ag an pháirtí seasacht i dtoghcháin sa Tuasiceart -rud a dhearbhaigh an páirtí i ráiteas inniu ag rá nach bhfuil iarrthóir roghnaithe acu le seasacht sna toghcháin seo.

Beidh toghcháin áitiúla na Ríochta Aontaithe ar siúl ag tús mhí na Bealtaine seo chugainn.

Ag caint ar ráidió ar maidin dúirt Sorcha McAnespy gur hinsíodh di ag cruinniú de chuid Fheidhmeannas Náisiúnta an pháirtí roinnt míonna ó shin go mbeadh sí ina hiarrthóir agus go raibh imní uirthi nuair a tháinig an ráiteas ó Fhianna Fáil aréir.

Dúirt Colum Eastwood, Ceannaire an SDLP ag comdháil an pháirtí i mí Aibreán nach gcuirfeadh sé páirtnéireacht de chinéal éigean le Fianna Fáil as an áireamh - comhráití i ndáiríre atá ag dul ar aghaidh le blianta.

Dhiúltaigh an SDLP aon ráiteas a chuir ar fáil inniu agus dhearbhaigh Fianna Fáil go bhfuil siad i gcainteanna leanúnacha leis an SDLP.